**ZAGREBAČKI HOLDING d.o.o.**

**Podružnica Zagrebački električni tramvaj Zagreb, 1.9.2015.**

**Znak: 231/ŽK/15**

**NAPUTAK**

**PONAŠANJE DJECE U PRIJEVOZU U ŠKOLU I IZ ŠKOLE ZET-OVIM AUTOBUSIMA:**

**ZET od 3. rujna 2007. vrši prijevoz učenika osnovnih škola na području grada Zagreba u i iz škola. Kao i svake godine, podsjetit ćemo vas na to kako se učenik mora ponašati na putu u i iz škole:**

**Budući da će od ove školske godine u funkciji biti validatori, svaki učenik se prilikom ulaska u autobus mora validirati, što kontroliraju vozači.**

**Učenici se u školskom autobusu moraju ponašati sukladno Kućnom redu škole i „Zakonu o sigurnosti prometa na cestama“, koji u čl. 162 kaže: Osoba koja se prevozi vozilom ne smije ni na koji način ometati vozača u upravljanju vozilom, niti utjecati na vozača da upravlja vozilom na način kojim se smanjuje sigurnost prometa, a u čl. 164 - (1) Za vrijeme kretanja, u vozilo se ne smije uskakati, iskakati, otvarati vrata, naginjati se izvan vozila i voziti se na vanjskim dijelovima vozila. Dakle, ni na koji način svojim ponašanjem ne smiju dovoditi u opasnost sebe i druge učenike.**

**Prilikom dolaska u školu vozač dozvoljava ulaz u autobus na „ulaznim“ stajalištima, kad je autobus već okrenut i vozi prema školi. Učenici ne ulaze na „izlaznim“, jer bi na taj način mogli stvoriti veliku gužvu i dovesti sebe ili druge učenike u opasnost. Osim toga, prema čl. 52 (2.) „Zakona o prijevozu u cestovnom prometu“ - Zabranjeno je zaustavljanje radi uzimanja i ostavljanja putnika izvan autobusnih kolodvora, odnosno autobusnih stajališta koja su određena voznim redom. Nailaskom autobusa učenici se ne smiju naguravati, nego smireno i u redu čekati da se otvore vrata na autobusu, ući polako, jedan po jedan. Vozač mora svakako vidjeti iskaznicu (đačku pretplatnu kartu) svakog učenika. U autobusu je, prema „Zakonu o prijevozu u cestovnom prometu“, članak 41. - Prijevoznik dužan obavljati javni linijski prijevoz putnika: brinuti za red, sigurnost i redovitost obavljanja prijevoza, pa je stoga za vrijeme vožnje najstrože zabranjeno bacati papiriće, hranu ili smeće (osim u za to određene posude), ispisivati grafite, uništavati stolice i opremu autobusa ili na bilo koji način činiti štetu. Učenici su dužni sjediti u svojim sjedalima, vezani sigurnosnim pojasom („Zakon o sigurnosti prometa na cestama“, čl. 163, (1) Vozač i putnici tijekom vožnje u motornom vozilu na sjedalima na kojima su ugrađeni sigurnosni pojasevi, dužni su koristiti pojas na način koji je odredio proizvođač sigurnosnog pojasa), održavati red i mir te slušati upute vozača. Ukoliko bi neki ili više učenika svojim ponašanjem mogli ugroziti sigurno odvijanje prometa, vozač ima dužnost i obvezu upozoriti ih da prestanu. Ukoliko ne prestanu, vozač će zaustaviti autobus na prvom mogućem mjestu i ponovo upozoriti izgrednike da se smire. Ukoliko se ne smire, vozač je dužan uzeti iskaznice učenika – izgrednika, te ih po dolasku u školu predati ravnatelju, uz obrazloženje što se dogodilo. Ravnatelj će tada prema učenicima poduzeti disciplinsku mjeru, koja može biti i nadoknada eventualne počinjene štete, kao i uskraćivanje korištenja autobusa za prijevoz do i iz škole i sl. Ukoliko ni oduzimanje iskaznice ne smiri učenike, vozač ima pravo i obvezu zaustaviti autobus i pozvati policiju, ako osjeti da njihovo ponašanje ugrožava njega, ostale putnike i sudionike u prometu. Vozač ni pod kojim uvjetima ne smije dijete izbaciti iz vozila!**

**Prilikom dolaska pred školu učenici sjede na svojim mjestima dok autobus ne stane. Tada se odvežu i polako, jedan po jedan izlaze iz autobusa. Izlaskom zadnjeg učenika, vozač je dužan obići autobus izvana i iznutra i ustanoviti njegovo stanje. Ako primijeti bilo kakvu štetu, dužan je odmah otići ravnatelju i prijaviti mu štetu.**

**Po završetku nastave, za to zadužena osoba iz škole dužna je dovesti učenike, ukrcati ih na autobus i pomoći pri uspostavljanju reda sve do njegovog odlaska. Dalje se učenici moraju ponašati kao što je već prethodno navedeno, s time da izlaze samo na „izlaznim“ stajalištima, tako da se vozači okreću s praznim autobusom, kako im je i određeno Zakonom.**

**Direktor poslovnog područja promet**

**Stjepan Tokić, dipl. inž. v.r.**

O tome obavijest:

1. OŠ **D. Domjanića**, Gajnice bb, 10090 ZAGREB
2. OŠ **Bana J. Jelačića**, Podgradski odvojak 1, 10090 ZAGREB
3. OŠ **Savski Gaj**, Remetinečka 64a, 10020 N. ZAGREB
4. OŠ **Lučko**, Puškarićeva 102, 10250 LUČKO
5. OŠ **Brezovica**, Brezovička 98a, 10257 BREZOVICA
6. OŠ **S. Bencekovića**, Horvaćanski trg 1, 10436 HORVATI
7. OŠ **Odra**, Žarka Dolinara 7, 10020 ZAGREB
8. OŠ **Granešina**, Granešinska 1, 10040 ZAGREB
9. OŠ **Sesvete**, I.G. Kovačića 19, 10360 SESVETE
10. OŠ **Sesvetski Kraljevec**, Školska 10, 10361 SESV. KRALJEVEC
11. OŠ **Iver**, Mladena Halape 8, 10361 SESV. KRALJEVEC
12. OŠ **Žitnjak**, I Petruševec 1, 10000 ZAGREB
13. I. OŠ **Dugave**, Školski prilaz bb, 10010 N. ZAGREB
14. OŠ **F. Galovića**, Školski prilaz bb, 10010 N. ZAGREB
15. OŠ **F.K. Frankopana**, Ivanićgradska 24, 10000 ZAGREB
16. OŠ **Retkovec**, Aleja Javora bb, 10040 ZAGREB
17. OŠ **M.J. Zagorke**, Štefanovečka 67, 10040 ZAGREB
18. OŠ **A.B. Šimića**, Krotovica 15, 10040 ZAGREB
19. OŠ **Sesvetska sela**, Letnička 5, 10360 SESVETE
20. ZET – **PA Podsused** – ovdje
21. ZET – **PA Dubrava** – ovdje
22. Arhiva – ovdje –